**ELŐTERJESZTÉS**

**Kőszeg Város Önkormányzata Képviselő-testülete**

**2025. február 13-i ülésének**

**2. napirendi pontjához**

Tisztelt Képviselő-testület!

A személyes gondoskodást nyújtó intézmények intézményi térítési díjait – ellátási formánként – a fenntartó határozza meg. A bölcsőde esetében az intézményi térítési díjat külön meg kell határozni a gyermek gondozására, nevelésére, nappali felügyeletére és a vele történő foglalkozásra (a továbbiakban együtt: gondozására), valamint *a gyermekek védelméről és a gyámügyi igazgatásról szóló 1997. évi XXXI. törvény* *(Gyvt.)* 148.§ (2) és 151.§ (4) bekezdésében foglaltak szerint a gyermekétkeztetésre vonatkozóan.

Ennek megfelelően a bölcsődei gondozási térítési díjat is Kőszeg Város Önkormányzatának Képviselő-testülete jogosult meghatározni és elfogadni.

A térítési díjak meghatározásának részletes szabályait *a Gyvt. 146-151.§-ai* tartalmazzák.

A személyi térítési díjak megállapításánál az egy főre jutó rendszeres havi jövedelmet kell figyelembe venni. A személyi térítési díj összege igénybe vevőnként nem haladhatja meg az egy főre jutó rendszeres havi jövedelem

* 25 %-át, ha a gyermek nem részesül ingyenes intézményi gyermekétkeztetésben
* 20 %-át, ha a gyermek ingyenes intézményi gyermekétkeztetésben részesül.

A *Gyvt. 150.§ (6) bekezdése alapján* térítésmentesen kell biztosítani a bölcsődei ellátást, ha a gyermek

* rendszeres gyermekvédelmi kedvezményben részesül
* tartósan beteg vagy fogyatékos
* három vagy többgyermekes családban nevelkedik
* átmeneti gondozásban van, ideiglenes hatállyal nevelőszülőnél vagy gyermekotthonban van elhelyezve, nevelésbe lett véve,
* védelembe vett.

Ezek alapján a Kőszeg Meseváros Óvoda és Bölcsőde Kincses sziget Bölcsődéjében és a horvátzsidányi Tücsök Bölcsődéjében **2025. évre javasolt gondozási intézményi térítési díjait** az alábbiak szerint terjesztem a Tisztelt Képviselő-testület elé:

**Kincses sziget Bölcsőde:**

2025. évi tervezett adatok alapján:

Személyi juttatások: 61 993 903,- Ft

Járulékok: 8 167 695,- Ft

Dologi kiadások 6 970 142,- Ft

Összesen: 77 131 740,- Ft

Állami támogatás: 81 753 600,- Ft

Különbözet: - 4 621 860,- Ft

Egy évre jutó gondozási intézményi térítési díj:

0,- Ft/fő

Egy napra jutó gondozási intézményi térítési díj: 0,- Ft/fő/nap

**Horvátzsidányi Tücsök Bölcsőde:**

2025. évi tervezett adatok alapján:

Személyi juttatások: 23 526 584,- Ft

Járulékok: 3 094 716,- Ft

Dologi kiadások: 3 389 397,- Ft

Összesen: 30 010 697,- Ft

Állami támogatás: 22 061 600,- Ft

Különbözet: 7 949 097,- Ft

Egy évre jutó gondozási intézményi térítési díj:

722 645,- Ft/fő

Egy napra jutó gondozási intézményi térítési díj 3 142,- Ft/fő/nap

Tekintettel arra, hogy Horvátzsidány és Peresznye polgármesterei a Horvátzsidányi Tücsök Bölcsőde fenntartására kötött feladatellátási szerződés 5. c) pontjára hivatkozással kérték, hogy térítési díjat 2025. évben ne kelljen fizetni, kérjük a Horvátzsidányi bölcsődében a térítési díj 0,- Ft-ban történő meghatározását.

Kőszeg tekintetében pedig, mivel az állami támogatás magasabb, mint a kiadások tervezett összege, kérnénk a korábbi döntés további fenntartását, a térítési díj 0,- Ft-ban történő meghatározását.

Az előterjesztést a Kulturális, Oktatási, Szociális, Egészségügyi és Sport Bizottság, valamint a Pénzügyi, Jogi és Rendészeti Bizottság megtárgyalta és egyhangúlag elfogadásra ajánlja.

Kérem az előterjesztés megvitatását és a határozati javaslat elfogadását!

Kőszeg, 2025. február 7.

Kövesdi Gáborné s.k.

főigazgató

**HATÁROZATI JAVASLAT**

* 1. Kőszeg Város Önkormányzatának Képviselő-testülete a Kőszeg Meseváros Óvoda és Bölcsőde Kincses sziget Bölcsődéjében 2025. évre az intézményi térítési díjat 0 Ft-ban határozza meg.
  2. Kőszeg Város Önkormányzatának Képviselő-testülete a Kőszeg Meseváros Óvoda és Bölcsőde Horvátzsidányi Tücsök Bölcsődéjében 2025. évre az intézményi térítési díjat 0 Ft-ban határozza meg.

**Felelős:** Básthy Béla polgármester

**Határidő:** azonnal